KLASA: 034-05/24-01/113

URBROJ: 711-02-01/05-2024-02

Zagreb, 12. kolovoza 2024.

**TATJANA PANDAK**

**ravnateljica Nastavnog zavoda za hitnu medicinu Grada Zagreba**

**Predmet: mišljenje na zahtjev obveznice Tatjane Pandak**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 1. kolovoza 2024. zaprimilo zahtjev za davanjem mišljenja koji je podnijele obveznica Tatjana Pandak, ravnateljica Nastavnog zavoda za hitnu medicinu Grada Zagreba.

U podnesenom zahtjevu obveznica je zatražila mišljenje može li ravnateljica Nastavnog zavoda za hitnu medicinu Grada Zagreba, koja pored posla ravnateljice, temeljem sklopljenog aneksa ugovora o radu, povremeno, sukladno potrebama službe, obavlja i poslove liječnika specijaliste u cilju održanja organizacije hitne medicinske službe na način da se broj i sastav timova ne smanjuje te u svrhu osiguranja kontinuiteta zdravstvene zaštite (radi se o sistematiziranom i upražnjenom mjestu), uz plaću za obnašanje dužnosti ravnatelja, primati i božićnicu, regres i druge dodatne naknade za poslove obnašanja navedene javne dužnosti.

Povodom navedenog zahtjeva obveznice, Povjerenstvo je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 57. sjednici održanoj 12. kolovoza 2024. obveznici dalo mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Člankom 3. stavkom 1. točkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu toga Zakona.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 1. točki 2. ZSSI-a plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Uvidom u sudski registar Trgovačkog suda u Zagrebu utvrđeno je da je Grad Zagreb jedini osnivač Nastavnog zavoda za hitnu medicinu Grada Zagreba, slijedom čega je ravnatelj navedene ustanove obveznik u smislu odredbi ZSSI-a.

Zakonska odredba koja se odnosi na zabranu primitka dodatnih naknada obvezuje sve obveznike ZSSI-a, neovisno o tome koju dužnost iz članka 3. stavaka 1. ili 2. ZSSI-a obnašaju, osim ako posebnim zakonom za pojedine kategorije obveznika nije drukčije propisano, međutim, u ovome se slučaju upit odnosi na primanje dodatnih naknada povodom obavljanja drugih poslova u zdravstvenoj ustanovi.

Povjerenstvo vezano uz postavljeni zahtjev za davanjem mišljenja, a nastavno na citirane odredbe ZSSI-a, ističe da obveznica Tatjana Pandak, ravnateljica Nastavnog zavoda za hitnu medicinu Grada Zagreba, koja bi pored profesionalnog obnašanja navedene dužnosti povremeno obavljala poslove liječnika specijaliste u istoj ustanovi u trajanju od 8 do 10 sati tjedno, mogla temeljem obavljanja navedenih poslova ostvarivati dodatne naknade (regres, božićnica i dr.), jer u tom slučaju dodatne naknade ne bi bile primljene povodom obnašanja javne dužnosti, već povodom obavljanja tih drugih poslova.

Primitke koje bi obveznica ostvarivala temeljem obavljanjem poslova na privremenoj i povremenoj osnovi, dužna je prijaviti u svojoj imovinskoj kartici sukladno članku 17. stavku 4. ZSSI-a. Također se ukazuje obveznici da ne može odlučivati o ostvarivanju vlastitih prava iz radnog odnosa liječnika zdravstvene ustanove, jer bi to bilo suprotno odredbi članka 9. ZSSI-a, već da je dužna ovu ovlast delegirati svom zamjeniku ili drugom zaposleniku ustanove.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Tatjana Pandak, elektroničkom poštom
2. Objava na internetskoj stranici Povjerenstva
3. Pismohrana